**POMEMBNA SPLOŠNA OBVESTILA GLEDE UVELJAVLJANJA UKREPOV KMETIJSKE POLITIKE ZA LETO 2021**

* **UKINITEV SAMODEJNEGA PRENOSA PLAČILNIH PRAVIC:**

Z uveljavitvijo spremembe Uredbe o shemah neposrednih plačilih se za leto 2021 ukinja samodejni prenos plačilnih pravic v primeru spremembe nosilca med člani kmetije. Zato morate **ob vsaki spremembi** **nosilca kmetijskega gospodarstva**, tudi če gre za spremembo nosilstva med člani kmetije, **izvesti prenos plačilnih pravic** z oddajo Vloge za prenos plačilnih pravic. Za leto 2021 se pri izplačilih upoštevajo plačilne pravice, ki so prenešene do 28. februarja 2021.

**Če načrtujete spremembo nosilca kmetijskega gospodarstva, to čimprej uredite na upravni enoti, da boste do 28. februarja 2021 lahko izvedli tudi prenos plačilnih pravic na novega nosilca. Na ta način novemu nosilcu kmetijskega gospodarstva zagotovite možnost uveljavljanja shem neposrednih plačil, ki so vezane na aktivacijo plačilnih pravic - torej shemo osnovnega plačila (t. i. plačilne pravice), zeleno komponento, PONO in shemo za mladega kmeta**. **Če plačilnih pravic do 28. februarja 2021 ne prenesete na novega nosilca, novi nosilec ni upravičen do naštetih shem neposrednih plačil.**

* **POSODOBITEV GERK-OV IN UREJANJE PODATKOV V REGISTRU KMETIJSKIH GOSPODARSTEV (RKG):**

V skladu z 91. členom Zakona o interventnih ukrepih za omilitev posledic drugega vala epidemije covid-19 (Uradni list RS, št. 175/20) bo Ministrstvo za kmetijstvo, gozdarstvo in prehrano posodobilo GERK-e (grafične enote rabe kmetijskega gospodarstva) po uradni dolžnosti in izločilo vse neupravičene površine. Nosilci kmetijskih gospodarstev ne bodo prejeli izpisov iz RKG, bodo pa ti shranjeni v RKG aplikaciji.

Nosilec kmetijskega gospodarstva lahko od 31. januarja 2021 preveri stanje svojih GERK-ov in stanje morebitnih napak v RKG z vnosom svoje KMG-MID številke (identifikacijske številke kmetijskega gospodarstva) v spletnem pregledovalniku: [*http://rkg.gov.si/GERK/WebViewer/*](http://rkg.gov.si/GERK/WebViewer/) oziroma z veljavnim osebnim spletnim certifikatom v eRKG na spletnem naslovu: [*http://rkg.gov.si/GERK/eRKG/*](http://rkg.gov.si/GERK/eRKG/)*.*

Če se nosilec kmetijskega gospodarstva ne strinja s posodobitvijo GERK-ov, ali so podatki v RKG neusklajeni glede na pogoje vpisa, lahko dejansko stanje svojih GERK-ov ali drugih podatkov uredi na pristojni upravni enoti najkasneje en dan pred oddajo zbirne vloge. **Z neusklajenimi podatki izpolnjevanja zbirne vloge ni mogoče začeti.**

**Vljudno prosimo, da se za urejanje podatkov v RKG na upravnih enotah obvezno naročite po telefonu.**

* **INFORMACIJE:**

Vsa navodila, obrazce, šifrante, podatke in druge informacije, pomembne za uveljavljanje ukrepov kmetijske politike za leto 2021, ARSKTRP sproti objavlja na spletnem naslovu: [*https://www.gov.si/zbirke/storitve/oddaja-zbirne-vloge-za-leto-2021/*](https://www.gov.si/zbirke/storitve/oddaja-zbirne-vloge-za-leto-2021/)*.*